Өйҙәге мәшәҡәттәр иһә ҡыҙ өсөн – уйын ғына. Уҡыуҙан ҡайтҡас, йорт эштәрен йәһәт кенә бөтөрөп, төштән һуң йәнә мәктәпкә ашыға. Пионервожатый Әлфиә Иҫәнғолова ойошторған бөтә сараларҙың уртаһында – концерт-спектакль булһынмы, урындағы радиоүҙәктә сығыштармы – йыр-бейеү яратҡан Миңзәлә. Спортта ал бирмәҫ ҡыҙҙы район ярыштарынан да ҡалдырмайҙар. «Тәүге уҡытыусым Баныу Вәлиева, телебеҙҙең илаһи моңон асҡан, мауыҡтырғыс әҙәбиәт иленә ғашиҡ иткән Ира Ғәзизова, Флүрә Кирәева, Мөнир Шәйхетдинов һәм бөтә уҡытыусыларым алдында башымды эйәм», – ти ихлас күңелдән Миңзәлә ханым.